ΓΡΑΠΤΗ ΕΡΩΤΗΣΗ E-3611/97 υποβολή: Elly Plooij-van Gorsel (ELDR) προς την Επιτροπή (13 Νοεμβρίου 1997)

Θέμα: Εμπόριο κλωστοϋφαντουργικών προοόντων με την Κίνα

Η Κίνα αντιπροσωπεύει 16% του παγκοσμίου εμπορίου υφαντουργικών προϊόντων. Από τις εμπειρίες με την Κίνα ως εμπορικό εταίρο, προκύπτει ότι συμφωνίες δεν τηρούνται επαρκώς και ότι δύσκολα επιβάλλεται ο σεβασμός τους.

Κατά πόσο πιστεύει η Επιτροπή, λαμβάνοντας υπόψη την ισχυρή θέση της Κίνας στις αγορές υφαντουργικών προϊόντων, ότι είναι θεμιτό ως προς τις ευρωπαϊκές επιχειρήσεις, να αναγνωρισθεί στην εν λόγω χώρα το καθεστώς της αναπτυσσόμενης χώρας, το οποίο συνεπάγεται προτιμησιακούς εμπορικούς όρους.

Στο πλαίσιο αυτό, μπορεί η Επιτροπή να ανακοινώσει ποιά είναι η άποψή της ως προς τον τρόπο προσχώρησης της Κίνας στον ΠΟΕ, εάν δηλαδή θα πρέπει να προσχωρήσει αμέσως ή μετά από μεταβατική περίοδο; Θεωρεί η Επιτροπή ότι η προσχώρηση της Κίνας σε διαδοχικά στάδια θα μπορούσε να αποτελέσει μέσο άσκησης πιέσεων, με το οποίο ενδέχεται να επιτευχθεί η τήρηση συμφωνιών όσον αφορά μεταρρυθμίσεις;

Κατά πόσο αναμένει η Επιτροπή ότι οι διαπραγματεύσεις με την Κίνα θα οδηγήσουν σε πραγματική μείωση των υφισταμένων μη δασμολογικών εμποδίων; Με ποιόν τρόπο προλαμβάνει η Επιτροπή την υποκατάσταση των απαγορευμένων σύμφωνα με τον ΠΟΕ δασμολογικών εμποδίων με μη δασμολογικά εμπόδια;

Απάντηση του Sir Leon Brittan εξ ονόματος της Επιτροπής (16 Δεκεμβρίου 1997)

Οι διαπραγματεύσεις σχετικά με την προσχώρηση της Κίνας στον Παγκόσμιο Οργανισμό Εμπορίου (ΠΟΕ) βρίσκονται ακόμη σε σημαντικό στάδιο. Καλύπτουν ευρύτατο πεδίο, από τις δεσμεύσεις που αναλαμβάνονται για τα επίπεδα των δασμών μέχρι την κατάργηση πολυάριθμων μη δασμολογικών φραγμών, από την εφαρμογή νομικών κανόνων στην πνευματική ιδιοκτησία μέχρι το άνοιγμα του τομέα των υπηρεσιών. Η εφαρμογή των δεσμεύσεων που συνδέονται με την προσχώρηση στον ΠΟΕ θα φέρει νέο κύμα ελευθέρωσης στην Κίνα και θα οδηγήσει σε νέες μεταρρυθμίσεις.

Σύμφωνα με τις διατάξεις του ΠΟΕ, που ισχύουν για όλες τις χώρες, η Κίνα θα πραγματοποιήσει τις δικές της υποχρεώσεις στον τομέα της ελευθέρωσης σταδιακά, με διάφορες μεταβατικές περιόδους.

Η Επιτροπή, υποστηριζόμενη από τα κράτη μέλη, θεωρεί ότι η προσχώρηση στον ΠΟΕ θα ωθήσει την Κίνα σε νέες μεταρρυθμίσεις, προς την ανάπτυξη οικονομίας αγοράς και την εκπλήρωση των διεθνών δεσμεύσεων. Πρέπει να υπενθυμιστεί ότι από το 1995, ο ΠΟΕ διαθέτει αποτελεσματικό μηχανισμό διευθέτησης των διαφορών που του επιτρέπει να ασκεί πιέσεις για την εφαρμογή των συμφωνιών.

Όσον αφορά τις προτιμησιακές τιμές για τις εισαγωγές κλωστοϋφαντουργικών προϊόντων στην Κοινότητα, οι τιμές αυτές χορηγήθηκαν πράγματι στην Κίνα, αλλά από τα κράτη μέλη αυτόνομα, χωρίς να υπάρχει κάποια σχέση με την προσχώρηση της Κίνας στον ΠΟΕ. Για τα υπόλοιπα, οι εισαγωγές κλωστοϋφαντουργικών προϊόντων τυγχάνουν της ίδιας μεταχείρισης με των υπολοίπων χωρών, πράγμα που σημαίνει ότι εξακολουθούν να ισχύουν ποσοτικοί περιορισμοί για τις εισαγωγές στην Κοινότητα. Οι εισαγωγές αυτές θα ελευθερωθούν σταδιακά στο πλαίσιο των δεσμεύσεων του ΠΟΕ.

Η Επιτροπή γνωρίζει ότι η κινεζική κυβέρνηση πραγματοποίησε σημαντικές οικονομικές μεταρρυθμίσεις κατά τα τελευταία έτη. Ωστόσο, φαίνεται ότι απαιτούνται περαιτέρω μέτρα προκειμένου να εξασφαλιστεί η σταθερή ένταξη της Κίνας στην παγκόσμια αγορά και να ανοίξει η αγορά αυτή στα προϊόντα και τις υπηρεσίες άλλων χωρών, σύμφωνα με τους όρους του παγκόσμιου συστήματος εμπορίου. Η γνώμη της Επιτροπής είναι ότι η προσχώρηση στον ΠΟΕ θα επιτρέψει να επιτευχθούν οι στόχοι αυτοί.